Nories se hokkiespanne bult hul spiere | Netwerk24
Deur Wim Pretorius 02 September 2018 21:32
Die Hoërskool Noordheuwel het onlangs die 20ste Prestige-hokkietoernooi aangebied waar hul seuns- en dogterspanne in die eindstryde in aksie was.
Die dogterspan, Noordheuwel se Blouspan, moes hard werk om eindelik met 1-0 in die eindstryd teen die Maragon Privaatskool te seëvier.
Nories se seunspan, die Witspan, was nie so gelukkig nie en het hom in die eindstryd teen ’n doelgerigte Maragon vasgeloop wat met 3-1 as oorwinnaars uit die stryd getree het.
In die groepstryde op die eerste dag het hulle gelykop gespeel.
Die seuns van Maragon het deurlopend gekook en het Monument met 3-1 ore aangesit, voordat hulle teen Noordheuwel se Witspan met 1-1 gelykop gespeel het en daarna vir Bastion met 11-0 geslag het.
Hule het hul goeie vertonings op die eerste dag opgevolg met seges oor Noordheuwel se Blouspan (4-0) en Krugersdorp High (5-1) Monnas het op die eerste dag hulself opgetel nadat hulle teen Maragon vasgeval het en daarna vir Bastion met 6-0 ’n pak slae gegee, voordat hulle Noordheuwel se Blouspan met 4-0 uit die weg gevee het.
Noordheuwel se meisiespan (Blouspan) was onoorwonne om as wenners gekroon te word.
Nories het onder meer vir Bastion (5-0), Maragon (3-2), Krugersdorp (4-0) en met hul dogters se Witspan (2-0) klaargespeel.
Die toernooi, wat die eerste keer in 1998 gehou is, bied ’n platform aan skole om die talente-poele te toets en belowende spelers te identifiseer om in die daaropvolgende seisoene by die eerste hokkiespanne te betrek.
Geen matrieks word toegelaat om deel te neem nie.
Die toernooi word in twee opgedeel met die klein- en mediumskole wat in die eerste week sake uitspook voordat die medium- en grootskole hul staal wys.
In die seunsafdeling vir klein- en mediumskole het Roodepoort, Jan Viljoen, Randfontein High, Monument Juniors en Noordheuwel Juniors meegeding, terwyl Roodepoort, Town View High, Bastion se B-span, Krugersdorp High se B-span, Jan Viljoen en Noordheuwel Juniors in die meisies-afdeling in aksie was.
Hier het die Nories ook met die louere weggestap, terwyl die seuns van Randfontein High in hulle afdeling eerste klaargemaak het.